Tilastokeskus antoi selvityksensä - Kotimaa - Uutiset - MTV.fi
Tilastokeskus antoi selvityksensä
Kotimaa Julkaistu 08.08.1997 15:36
Tilastokeskus antoi valtiovarainministeriölle selvityksen alijäämäluvuista
Tilastokeskus antoi tänään valtiovarainministeriölle selvityksen viime vuoden alijäämäluvuista. Ministeriö halusi tietää, miksi Tilastokeskuksen arvio julkisyhteisöjen alijäämästä kohosi kevään 2,6 prosentista 3,1 prosenttiin heinäkuussa. Ministeriö käsittelee Tilastokeskuksen antamaa selvitystä ja kommentoi asiaa aikaisintaan maanantaina.
Asia nousi julkisuuteen, kun lehdet alkoivat kirjoittaa, ettei Suomi täyttänytkään kaikkia rahaliitto Emun ehtoja kuten keväällä ilmoitettiin. Tilastokeskuksen keväällä antamien ennakkotietojen mukaan julkisyhteisön alijäämä viime vuodelta oli 2,6 prosenttia bruttokansantuotteesta. Emu-ehtojen mukaan alijäämä saa olla korkeintaan kolme prosenttia bruttokansantuotteesta.
Heinäkuussa julkistettujen tilastolukujen mukaan Emu-kriteerien mukainen alijäämä olikin 3,1 prosenttia bkt:sta. Tilastokeskus ei nähnyt lukujen muuttumisen taustalla mitään poikkeavaa. Näin käy usein, kun edellisen vuoden talouskehityksestä saadaan lisää tietoja.
Suomen Emu-kelpoisuuteen lukujen muuttuminen ei vaikuta, sillä päätös rahaliittoon kelpuutettavista maista tehdään tämän vuoden lukujen perusteella. Ministeriössä on vakuutettu, että julkisyhteisöjen alijäämä jää tänä vuonna selvästi alle Emu-ehdon. Suomi täyttää jo muut Emu-ehdot, jotka koskevat inflaatiota, julkisen sektorin velkaa, korkoja ja valuuttakurssia.
Elintarviketyöläiset huolissaan ruokaskandaaleista Sinilevää runsaasti Suomenlahdella